Ernst Theodor Amadeus Hoffmanni jutustuse "Uneliivamees" ainetel "Coppelia"  Koreograaf-lavastaja: Ronald Hynd  Rahvusooper Estonia    Küla alkeemik Coppélius on valmistanud endale nuku, kes võlub akna all raamatut lugedes kohalikke noormehi ning ühtlasi ajab tundmatu tütarlapse ilmumine omavahel tülli ka noored armastajad Franzi ja Swanilda. Ühel õhtul läheb aga Coppélius kodunt välja ning kaotab võtme, mille leiab Swanilda koos sõbrannadega. Kuna tundmatu tüdruk on tekitanud palju uudishimu, otsustab Swanilda koos sõbrannadega Coppéliuse majja  hiilida, et võõra tütarlapsega lähemalt tutvust teha. Ühtlasi vaevab ka Swanilda peigmeest Franzi võõra neiu isiksus, mistõttu otsustab ta samal õhtul redeliga aknast sisse ronida ja asjades selgust saada. Edasi järgneb juba sündmusterohke tegevus Coppéliuse kodus, kuid nagu ilusate lugudega ikka, on ka sellele loole omane õnnelik lõpp.    Selles mõttes on see ballett tore, et pole mingit printsi ja printsessi, rikkaid ega vaeseid, vaid on tavalised inimesed ja nende igapäevane elu. Kindlasti väärivad  märkimist lavadekoratsioonid, mis oma läbimõeldusega tekitavad vaatajas kerge 3D mulje linna väljakust ja selle ümbrusest. Väga armas ja ilus ballett, mis sobib oma lihtsusega nii täiskasvanute kui ka lastele.